**รายงานผลการสำรวจข้าวนาปี ปีเพาะปลูก 2560/61**

ศูนย์สารสนเทศการเกษตร สำนักงานเศรษฐกิจการเกษตร กระทรวงเกษตรและสหกรณ์       ได้วิเคราะห์ผลการสำรวจข้าวนาปี ปีเพาะปลูก 2560/61 ดังนี้

1. **ระเบียบวิธีการสำรวจ**

การสำรวจข้าวนาปี ปีเพาะปลูก 2560/61 ศูนย์สารสนเทศการเกษตร สำนักงานเศรษฐกิจการเกษตร ได้กำหนดวิธีการสำรวจด้วยตัวอย่าง 2 วิธี คือ

1.1 การสำรวจข้อมูลปริมาณการผลิต กำหนดวิธีการสำรวจด้วยตัวอย่าง (Sample Survey) โดยใช้แผนแบบการสุ่มตัวอย่างแบบแบ่งเป็นพวกสองขั้นตอน (Stratified Two-Stage Random Sampling) จากกรอบตัวอย่าง (Sampling Frame) ของหมู่บ้านที่ปลูกข้าวนาปีทั้งหมดของแต่ละอำเภอ จัดแบ่งหมู่บ้านออกเป็นพวกหรือชั้นภูมิ (Stratum) ตามขนาดเนื้อที่เพาะปลูก ทำการสุ่มตัวอย่างขั้นตอนที่ 1 โดยสุ่มหมู่บ้านตัวอย่างจากแต่ละพวก ด้วยวิธีการสุ่มแบบมีระบบ (Systematic Random Sampling) และสุ่มตัวอย่างขั้นตอนที่ 2 โดยสุ่มครัวเรือนผู้ปลูกข้าวนาปีจากหมู่บ้านตัวอย่าง ด้วยวิธีการสุ่มอย่างง่ายแบบไม่ใส่คืน (Simple Random Sampling Without Replacement)

1.2 การสำรวจผลผลิตต่อไร่ กำหนดการสำรวจโดยวิธีตั้งแปลงเก็บเกี่ยวผลผลิต (Crop Cutting Survey) ใช้แผนแบบการสุ่มตัวอย่างแบบแบ่งเป็นพวกสองขั้นตอน (Stratified Two-Stage Random Sampling) ทำการสุ่มตัวอย่าง ขั้นตอนที่ 1 ด้วยวิธีการสุ่มแบบมีระบบ (Systematic Random Sampling) เช่นเดียวกับวิธีการสำรวจด้วยตัวอย่าง (Sample Survey) และสุ่มตัวอย่าง ขั้นตอนที่ 2 โดยสุ่มครัวเรือนผู้ปลูกข้าวนาปี ด้วยวิธีการสุ่มแบบมีระบบ (Systematic Random Sampling) แต่ละครัวเรือน
จะสุ่มแปลงตัวอย่างและจุดสำรวจ จำนวน 2 จุดสำรวจ พื้นที่จุดสำรวจละ 1 ตารางเมตร โดยใช้เทคนิค
การเดิน 30 ก้าว

 **2. คำนิยาม**

**ข้าวนาปี**ปีเพาะปลูก 2560/61 หมายถึง ข้าวเจ้าหรือข้าวเหนียวที่เกษตรกรปลูกระหว่างวันที่ 1 พฤษภาคม – 31 ตุลาคม 2560 โดยไม่คำนึงว่าจะเก็บเกี่ยวช่วงใด ยกเว้น ภาคใต้ฝั่งตะวันออก (นครศรีธรรมราช พัทลุง สงขลา ปัตตานี ยะลา นราธิวาส) ข้าวนาปี ปีเพาะปลูก 2560/61 หมายถึง ข้าวเจ้าหรือข้าวเหนียวที่เกษตรกรปลูกระหว่างวันที่ 16 มิถุนายน 2560 ถึงวันที่ 28 กุมภาพันธ์ 2561 โดยไม่คำนึงว่าจะทำการเก็บเกี่ยวช่วงใด

**รูปแบบผลผลิต** หมายถึง ผลผลิตข้าวนาปีที่เกษตรกรเก็บเกี่ยวในรูปของข้าวเปลือกนาปี     ที่ความชื้น 15 %

1. **ผลการสำรวจ**

**การผลิตรวมทั้งประเทศ**

**เนื้อที่เพาะปลูก** 59.221 ล้านไร่ เพิ่มขึ้น จากปีที่แล้ว 0.575 ล้านไร่ หรือร้อยละ 0.98

**เนื้อที่เก็บเกี่ยว** 54.963 ล้านไร่ ลดลง จากปีที่แล้ว 1.583 ล้านไร่ หรือร้อยละ 2.80

**ผลผลิต** 24.934 ล้านตันข้าวเปลือก ลดลง จากปีที่แล้ว 0.302 ล้านตันข้าวเปลือก

หรือร้อยละ 1.20

**ผลผลิตต่อไร่ต่อเนื้อที่เพาะปลูก** 421 กิโลกรัมต่อไร่ ลดลง จากปีที่แล้ว 9 กิโลกรัม

หรือร้อยละ 2.09

**ผลผลิตต่อไร่ต่อเนื้อที่เก็บเกี่ยว** 454 กิโลกรัมต่อไร่ เพิ่มขึ้น จากปีที่แล้ว 8 กิโลกรัม

หรือร้อยละ 1.79

**สรุปภาคสรุปดังนี้**

**ภาคเหนือ**

**เนื้อที่เพาะปลูก** 13.328 ล้านไร่ เพิ่มขึ้น จากปีที่แล้ว 0.302 ล้านไร่ หรือร้อยละ 2.31

**เนื้อที่เก็บเกี่ยว** 12.447 ล้านไร่ ลดลง จากปีที่แล้ว 0.061 ล้านไร่ หรือร้อยละ 0.49

**ผลผลิต** 7.210 ล้านตันข้าวเปลือก เพิ่มขึ้น จากปีที่แล้ว 0.072 ล้านตันข้าวเปลือก

หรือร้อยละ 1.01

**ผลผลิตต่อไร่ต่อเนื้อที่เพาะปลูก** 541 กิโลกรัมต่อไร่ ลดลง จากปีที่แล้ว 7 กิโลกรัม

หรือร้อยละ 1.28

**ผลผลิตต่อไร่ต่อเนื้อที่เก็บเกี่ยว** 579 กิโลกรัมต่อไร่ เพิ่มขึ้น จากปีที่แล้ว 8 กิโลกรัม

หรือร้อยละ 1.40

**ภาคตะวันออกเฉียงเหนือ**

**เนื้อที่เพาะปลูก** 36.637 ล้านไร่ เพิ่มขึ้น จากปีที่แล้ว 0.062 ล้านไร่ หรือร้อยละ 0.17

**เนื้อที่เก็บเกี่ยว** 33.493 ล้านไร่ ลดลง จากปีที่แล้ว 1.793 ล้านไร่ หรือร้อยละ 5.08

**ผลผลิต** 12.189 ล้านตันข้าวเปลือก ลดลง จากปีที่แล้ว 0.611 ล้านตันข้าวเปลือก

หรือร้อยละ 4.77

**ผลผลิตต่อไร่ต่อเนื้อที่เพาะปลูก** 333 กิโลกรัมต่อไร่ ลดลง จากปีที่แล้ว 17 กิโลกรัม

หรือร้อยละ 4.86

**ผลผลิตต่อไร่ต่อเนื้อที่เก็บเกี่ยว** 364 กิโลกรัมต่อไร่ เพิ่มขึ้น จากปีที่แล้ว 1 กิโลกรัม

หรือร้อยละ 0.28

**ภาคกลาง**

**เนื้อที่เพาะปลูก** 8.522 ล้านไร่ เพิ่มขึ้น จากปีที่แล้ว 0.235 ล้านไร่ หรือร้อยละ 2.84

**เนื้อที่เก็บเกี่ยว** 8.352 ล้านไร่ เพิ่มขึ้น จากปีที่แล้ว 0.273 ล้านไร่ หรือร้อยละ 3.38

**ผลผลิต** 5.217 ล้านตันข้าวเปลือก เพิ่มขึ้น จากปีที่แล้ว 0.222 ล้านตันข้าวเปลือก

หรือร้อยละ 4.45

**ผลผลิตต่อไร่ต่อเนื้อที่เพาะปลูก** 612 กิโลกรัมต่อไร่ เพิ่มขึ้น จากปีที่แล้ว 9 กิโลกรัม

หรือร้อยละ 1.49

**ผลผลิตต่อไร่ต่อเนื้อที่เก็บเกี่ยว** 625 กิโลกรัมต่อไร่ เพิ่มขึ้น จากปีที่แล้ว 7 กิโลกรัม

หรือร้อยละ 1.13

**ภาคใต้**

**เนื้อที่เพาะปลูก** 0.734 ล้านไร่ ลดลง จากปีที่แล้ว 0.024 ล้านไร่ หรือร้อยละ 3.15

**เนื้อที่เก็บเกี่ยว** 0.671 ล้านไร่ ลดลง จากปีที่แล้ว 0.002 ล้านไร่ หรือร้อยละ 0.29

**ผลผลิต** 0.319 ล้านตันข้าวเปลือก เพิ่มขึ้น จากปีที่แล้ว 0.015 ตันข้าวเปลือก หรือร้อยละ 4.89

**ผลผลิตต่อไร่ต่อเนื้อที่เพาะปลูก** 435 กิโลกรัมต่อไร่ เพิ่มขึ้น จากปีที่แล้ว 34 กิโลกรัม

หรือร้อยละ 8.48

**ผลผลิตต่อไร่ต่อเนื้อที่เก็บเกี่ยว** 475 กิโลกรัมต่อไร่ เพิ่มขึ้น จากปีที่แล้ว 23 กิโลกรัม

หรือร้อยละ 5.09

**สถานการณ์การผลิตข้าวนาปี ปีเพาะปลูก 2560/61**

เนื้อที่เพาะปลูกโดยรวมของทั้งประเทศเพิ่มขึ้น เนื่องจากปริมาณฝนเพิ่มขึ้นและการกระจายของน้ำฝนสม่ำเสมอ ประกอบกับราคาข้าวมีแนวโน้มสูงขึ้น เกษตรกรจึงขยายการทำนาปีเพิ่มขึ้นในพื้นที่นาเดิม
ที่เคยปล่อยว่างเมื่อ 1-2 ปีที่แล้ว แต่ภาพรวมของเนื้อที่เพาะปลูกข้าวเพิ่มขึ้นไม่มากนัก เพราะเกษตรกรบางส่วนปรับเปลี่ยนไปปลูกอ้อยโรงงาน ส่วนผลผลิตต่อไร่ลดลงจากปีที่แล้ว เนื่องจากปริมาณน้ำฝนที่ตกสะสมปริมาณมาก ส่งผลให้ในหลายพื้นที่ประสบปัญหาน้ำท่วมทำให้แปลงนาและต้นข้าวได้รับความเสียหาย โดยเฉพาะในภาคเหนือและภาคตะวันออกเฉียงเหนือ ที่ได้รับผลกระทบมากจากพายุโซนร้อนตาลัสและเซินกาในช่วงเดือนกรกฎาคมถึงสิงหาคม 2560 แม้จะไม่ใช่พายุที่มีกำลังรุนแรง แต่จากลักษณะการเคลื่อนตัวอย่างช้าๆ ทำให้เกิดฝนตกเป็นบริเวณกว้างและต่อเนื่องยาวนาน ส่งผลให้นาในที่ลุ่มประสบอุทกภัย ได้รับความเสียหายบางส่วนและสิ้นเชิง กระทบช่วงที่ต้นข้าวเจริญเติบโตและออกรวง ทำให้การผสมเกสรไม่ดีเท่าที่ควร ต้นข้าวล้ม ผลผลิตไม่สมบูรณ์ ส่งผลให้ในภาพรวมผลผลิตลดลง เมื่อพิจารณาเป็นรายภาค พบว่า

**ภาคเหนือ** เนื้อที่เพาะปลูกเพิ่มขึ้น เนื่องจากปริมาณน้ำที่เพียงพอต่อการเพาะปลูกและราคาข้าว
มีแนวโน้มสูงขึ้น เกษตรกรจึงปลูกข้าวในพื้นที่นาเดิมที่ปล่อยว่างไว้ในปีที่แล้ว ในส่วนของภาคเหนือตอนบน
ในปีนี้ฝนตกดีเกษตรกรจึงทำข้าวไร่เพิ่มขึ้น และในเขตภาคเหนือตอนล่าง ปีนี้มีปริมาณน้ำต้นทุนใน
แหล่งต่างๆ มาก เกษตรกรบางส่วนสามารถทำนาปีได้ 2 รอบ ทั้งนี้ ปริมาณน้ำที่มีมากเกษตรกรไม่สามารถปลูกพืชอื่นได้ จึงเลือกที่จะทำนาปีอีกรอบ ส่วนผลผลิตต่อไร่ลดลงจากปีที่แล้ว ถึงแม้ว่าในหลายจังหวัดผลผลิตจะดีจากที่มีปริมาณน้ำที่เพียงพอ แต่เนื่องจากพื้นที่นาปีส่วนใหญ่ ซึ่งอยู่ทางภาคเหนือตอนล่างนั้นประสบปัญหาน้ำท่วมต้นข้าวตั้งแต่ระยะต้นกล้า ส่งผลให้ต้นข้าวบางส่วนตาย การเจริญเติบโตจึงไม่ค่อยดีมากนัก และในปีนี้พายุเข้าหลายลูก ทำให้มีฝนตกตลอดต่อเนื่องจนถึงระยะที่ข้าวออกเกสร จึงทำให้     ข้าวเมล็ดลีบ ผลผลิตที่ได้จึงลดลงจากปีที่แล้ว

**ภาคตะวันออกเฉียงเหนือ**เนื้อที่เพาะปลูกเพิ่มขึ้นจากปีที่แล้วเล็กน้อย เนื่องจากในบางจังหวัดต้องปลูกใหม่หลังจากน้ำลดลงในพื้นที่เสียหายจากอุทกภัย แต่ก็ไม่สามารถปลูกใหม่ได้ทั้งหมดเพราะเมล็ดพันธุ์ไม่เพียงพอ และเกษตรกรเกรงว่าหากปลูกในช่วงเดือนกันยายน จะได้รับผลกระทบจากสภาพอากาศหนาวในช่วงปลายปี สำหรับในบางจังหวัดเนื้อที่เพาะปลูกลดลง เนื่องจากราคาข้าวที่เกษตรกรขายได้ในปีที่ผ่านมาตกต่ำ ทำให้เกษตรกรบางส่วนปรับเปลี่ยนไปปลูกอ้อยโรงงาน ซึ่งราคาอ้อยโรงงานมีแนวโน้มเพิ่มสูงขึ้น ส่วนผลผลิตต่อไร่ลดลง เนื่องจากในช่วงปลายเดือนกรกฎาคมถึงต้นเดือนสิงหาคม 2560 มีพายุเซินกาพาดผ่านประเทศไทย ทำให้มีฝนตกหนักในหลายพื้นที่ต่อเนื่องกันหลายวัน ส่งผลให้นาในที่ลุ่มประสบอุทกภัย น้ำท่วมขังสูง ทำให้ต้นข้าวไม่แตกกอ ต้นข้าวโตไม่สม่ำเสมอ และในหลายพื้นที่มีน้ำท่วมขังนานหลายวันทำให้ต้นข้าวเน่าเสียหาย

**ภาคกลาง**เนื้อที่เพาะปลูกเพิ่มขึ้น เนื่องจากปีนี้มีปริมาณน้ำฝนเพียงพอ น้ำในแม่น้ำสายหลัก
เช่น แม่น้ำเจ้าพระยา แม่น้ำปราจีน เป็นต้น มีปริมาณค่อนข้างมาก ประกอบกับน้ำในเขื่อนหลัก เช่น    เขื่อนเจ้าพระยา เขื่อนป่าสักชลสิทธิ์ เป็นต้น มีปริมาณน้ำเพียงพอต่อการชลประทาน พื้นที่เขตชลประทานได้รับน้ำทั่วถึงตั้งแต่ต้นคลอง – ปลายคลอง เกษตรกรจึงสามารถเพาะปลูกข้าวนาปีได้เป็นปกติรวมถึงในพื้นที่น้ำคลองส่งไปไม่ถึงด้วย จากปริมาณน้ำต้นทุนที่มีมาก ทำให้เกษตรกรหลายแหล่งสามารถปลูกนาปีได้ 2 รอบ และในพื้นที่นาน้ำฝนก็สามารถเพาะปลูกข้าวได้เต็มพื้นที่จากที่เคยปล่อยว่างเมื่อ 1-2 ปีที่ผ่านมา ส่วนผลผลิตต่อไร่เพิ่มขึ้น เนื่องจากปริมาณน้ำเพียงพอต่อการเจริญเติบโต และราคามีแนวโน้มสูงขึ้น เกษตรกรดูแลบำรุงรักษาดี ประกอบกับไม่ได้รับผลกระทบรุนแรงอุทกภัยเหมือนภาคอื่นๆ

**ภาคใต้** เนื้อที่เพาะปลูกลดลงจากปีที่แล้ว เนื่องจากราคาตกต่ำ ได้ผลตอบแทนไม่ดี เกษตรกรจึงปรับเปลี่ยนไปปลูกพืชอื่น เช่น ปาล์มน้ำมัน เป็นต้น สำหรับผลผลิตต่อไร่เพิ่มขึ้น เนื่องจากปริมาณน้ำในแหล่งน้ำมีเพียงพอต่อการเจริญเติบโตของต้นข้าว แม้ว่าในบางพื้นที่ประสบอุทกภัยในช่วงเดือนพฤศจิกายน 2560
แต่มีผลกระทบไม่มากนักเมื่อเทียบกับปีที่แล้ว ทำให้ผลผลิตยังคงเพิ่มขึ้นจากปีที่แล้ว